CELEX: 32020D0960
Language: el
Date: 2020-06-29 00:00:00
Title: Απόφαση (Ευρατόμ) 2020/960 του Συμβουλίου της 29ης Ιουνίου 2020 για την έγκριση του συμπληρωματικού προγράμματος έρευνας για τον αντιδραστήρα υψηλής ροής στο Πέτεν που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2020-2023

3.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/14
               
            
         ΑΠΟΦΑΣΗ (Ευρατόμ) 2020/960 ΤΟΥ ΣΥΜΒΟΥΛΙΟΥ
         της 29ης Ιουνίου 2020
         για την έγκριση του συμπληρωματικού προγράμματος έρευνας για τον αντιδραστήρα υψηλής ροής στο Πέτεν που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2020-2023
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη:
         τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 7,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβούλευσης με την Επιστημονική και Τεχνική Επιτροπή,
         Εκτιμώντας τα ακόλουθα:
         
                     (1)
                  
                  
                     Ο αντιδραστήρας υψηλής ροής («HFR») του Πέτεν υπήρξε σημαντικός πόρος για την κοινοτική έρευνα στις επιστήμες και τις δοκιμές υλικών, την έρευνα στους τομείς της πυρηνικής ιατρικής και της έρευνας για την ασφάλεια των πυρηνικών αντιδραστήρων.
                  
               
                     (2)
                  
                  
                     Η λειτουργία του HFR έχει υποστηριχθεί από διάφορα συμπληρωματικά προγράμματα έρευνας. Το τελευταίο συμπληρωματικό ερευνητικό πρόγραμμα, το οποίο θεσπίστηκε με την απόφαση (Ευρατόμ) 2017/956 του Συμβουλίου (1) για τετραετή περίοδο, έληξε στις 31 Δεκεμβρίου 2019.
                  
               
                     (3)
                  
                  
                     Δεδομένου ότι ο HFR εξακολουθεί να είναι σημαντικός ως αναντικατάστατη υποδομή κοινοτικής έρευνας στα πεδία της βελτίωσης της ασφάλειας των πυρηνικών αντιδραστήρων, της υγείας (συμπεριλαμβανομένης της ανάπτυξης ιατρικών ισοτόπων για σκοπούς ιατρικής έρευνας), της πυρηνικής σύντηξης, της βασικής έρευνας, της κατάρτισης, και της διαχείρισης αποβλήτων (συμπεριλαμβανομένης της δυνατότητας μελέτης της ασφαλούς συμπεριφοράς των πυρηνικών καυσίμων για τα συστήματα αντιδραστήρα που παρουσιάζουν ενδιαφέρον για την Ευρώπη), ο HFR θα πρέπει να συνεχίσει να υποστηρίζεται από συμπληρωματικό πρόγραμμα έρευνας έως τα τέλη του 2023.
                  
               
                     (4)
                  
                  
                     Λόγω του ειδικού ενδιαφέροντός τους για τις ικανότητες ακτινοβόλησης του HFR, η NRG: Nuclear Research and consultancy Group V.O.F («NRG») και η Commissariat à l’énergie atomique et aux énergies alternatives («CEA»), ως φορείς υλοποίησης για τις Κάτω Χώρες και τη Γαλλία, αντίστοιχα, συμφώνησαν να χρηματοδοτήσουν εξολοκλήρου το συμπληρωματικό ερευνητικό πρόγραμμα HFR για την περίοδο 2020-2023 μέσω συνεισφορών στον γενικό προϋπολογισμό της Ένωσης ως έσοδα για ειδικό προορισμό.
                  
               
                     (5)
                  
                  
                     Οι συνεισφορές αυτές θα πρέπει να χρηματοδοτήσουν τη λειτουργία του HFR προκειμένου να υποστηριχθεί ένα ερευνητικό πρόγραμμα και η κανονική λειτουργία και συντήρηση του HFR. Επίσημη ανακοίνωση της οριστικής διακοπής της λειτουργίας του HFR από τον φορέα λειτουργίας NRG προς τις ολλανδικές ρυθμιστικές αρχές πριν κηρυχθεί σε κατάσταση ασφαλούς διατήρησης θα πρέπει οδηγήσει στην αναστολή των πληρωμών που υπολείπεται να πραγματοποιηθούν και στην αναστολή τυχόν προσκλήσεων της Επιτροπής για χρηματοδότηση.
                  
               
                     (6)
                  
                  
                     Για να εξασφαλιστεί η συνέχεια μεταξύ των συμπληρωματικών προγραμμάτων έρευνας και η ομαλή λειτουργία του συμπληρωματικού προγράμματος έρευνας HFR 2020-2023, η απόφαση αυτή θα πρέπει να ισχύει από 1ης Ιανουαρίου 2020. Μέρος των συνεισφορών στο πλαίσιο του συμπληρωματικού προγράμματος έρευνας HFR 2020-2023 θα πρέπει να επιτρέπεται να καλύπτει δαπάνες που πραγματοποιήθηκαν κατά το έτος 2020.
                  
               
                     (7)
                  
                  
                     Το διοικητικό συμβούλιο του Κοινού Κέντρου Ερευνών υπέβαλε την προηγούμενη γνώμη (2) του, σύμφωνα με το άρθρο 4 παράγραφος 2 της απόφασης 96/282/Ευρατόμ της Επιτροπής (3).
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το συμπληρωματικό πρόγραμμα έρευνας για τη λειτουργία του αντιδραστήρα υψηλής ροής («HFR») του Πέτεν («το πρόγραμμα»), οι στόχοι του οποίου καθορίζονται στο παράρτημα I, θεσπίζεται, για περίοδο τεσσάρων ετών, αρχής γενομένης την 1η Ιανουαρίου 2020.
         
         
            Άρθρο 2
            Το κόστος εκτέλεσης του προγράμματος, που υπολογίζεται σε 27 854 000 EUR, χρηματοδοτείται εξολοκλήρου από τις συνεισφορές των Κάτω Χωρών και της Γαλλίας, μέσω του NRG και της CEA, αντίστοιχα. Η ανάλυση του ποσού παρατίθεται στο παράρτημα II. Η εν λόγω συνεισφορά θεωρείται έσοδο ειδικού προορισμού σύμφωνα με το άρθρο 21 παράγραφος 2 σημείο α) στοιχείο i) του κανονισμού (ΕΚ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (4).
         
         
            Άρθρο 3
            
               1.   Η Επιτροπή είναι υπεύθυνη για τη διαχείριση του προγράμματος. Για τον σκοπό αυτό προσφεύγει στις υπηρεσίες του Κοινού Κέντρου Ερευνών.
            
            
               2.   Η Επιτροπή τηρεί ενήμερο το διοικητικό συμβούλιο του Κοινού Κέντρου Ερευνών σχετικά με την υλοποίηση του προγράμματος.
            
         
         
            Άρθρο 4
            Σε περίπτωση που το NRG ανακοινώσει επίσημα την οριστική διακοπή του HFR προς την ολλανδική ρυθμιστική αρχή, πριν κηρυχθεί σε κατάσταση ασφαλούς διατήρησης, οι υποχρεώσεις των Κάτω Χωρών και της Γαλλίας, μέσω του NRG και της CEA, αντίστοιχα, να προβούν σε περαιτέρω πληρωμές αναστέλλονται, όπως και οποιεσδήποτε προσκλήσεις της Επιτροπής για χρηματοδότηση βάσει της παρούσας απόφασης.
         
         
            Άρθρο 5
            Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο τελική έκθεση για την εφαρμογή της παρούσας απόφασης μετά το πέρας του προγράμματος.
         
         
            Άρθρο 6
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            Εφαρμόζεται από την 1η Ιανουαρίου 2020.
         
         
            Άρθρο 7
            Η παρούσα απόφαση απευθύνεται στα κράτη μέλη.
         
         
            Βρυξέλλες, 29 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση (Ευρατόμ) 2017/956 του Συμβουλίου, της 29ης Μαΐου 2017, για την έγκριση του συμπληρωματικού προγράμματος έρευνας για τον αντιδραστήρα υψηλής ροής που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2016-2019 (ΕΕ L 144 της 7.6.2017, σ. 23).
         
            (2)  Γνώμη της 18.12.2019.
         
            (3)  Απόφαση 96/282/Ευρατόμ της Επιτροπής, της 10ης Απριλίου 1996, περί αναδιοργάνωσης του Κοινού Κέντρου Ερευνών (ΕΕ L 107 της 30.4.1996, σ. 12).
         
            (4)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
      
      
         
            ΠΑΡΑΡΤΗΜΑ I
            ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ
            Οι κύριοι στόχοι του προγράμματος είναι οι ακόλουθοι:
            
                        1)
                     
                     
                        Η εγγύηση της ασφαλούς και αξιόπιστης λειτουργίας του HFR, ώστε να εξασφαλίζεται η διαθεσιμότητα ροής νετρονίων για πειραματικούς σκοπούς.
                     
                  
                        2)
                     
                     
                        Η αποτελεσματική χρήση του HFR από ερευνητικά ινστιτούτα σε ευρύ φάσμα επιστημονικών κλάδων: βελτίωση της ασφάλειας των πυρηνικών αντιδραστήρων, υγεία (συμπεριλαμβανομένης της ανάπτυξης ιατρικών ισοτόπων), πυρηνική σύντηξη, βασική έρευνα και κατάρτιση, και διαχείριση αποβλήτων (συμπεριλαμβανομένης της δυνατότητας μελέτης θεμάτων ασφάλειας των πυρηνικών καυσίμων για συστήματα αντιδραστήρα που παρουσιάζουν ενδιαφέρον για την Ευρώπη).
                     
                  
      
      
         
            ΠΑΡΑΡΤΗΜΑ II
            ΚΑΤΑΝΟΜΗ ΤΩΝ ΣΥΝΕΙΣΦΟΡΩΝ
            Οι συνεισφορές στο πρόγραμμα προέρχονται από τις Κάτω Χώρες και τη Γαλλία.
            Η κατανομή των εν λόγω συνεισφορών είναι η ακόλουθη:
            Κάτω Χώρες: 26 654 000 EUR·
            Γαλλία: 1 200 000 EUR·
            Σύνολο: 27 854 000 EUR.
            Οι εν λόγω συνεισφορές καταβάλλονται στον γενικό προϋπολογισμό της Ένωσης και προορίζονται για το παρόν πρόγραμμα. Μέρος των συνεισφορών βάσει του παρόντος συμπληρωματικού προγράμματος μπορούν επίσης να καλύψουν τις δαπάνες που πραγματοποιήθηκαν για τη λειτουργία του HFR το έτος 2020 σύμφωνα με το πρόγραμμα εργασιών που θα συμφωνηθεί μεταξύ των συνεισφερόντων κρατών μελών και της Επιτροπής.
            Οι συνεισφορές είναι σταθερές και μη αναθεωρήσιμες όσον αφορά διακυμάνσεις που αφορούν τις επιχειρησιακές δαπάνες, τις δαπάνες συντήρησης και παροπλισμού.